የከተሞች ሳምንት  ከተሞች መልካም ተሞክሮዎቻቸውንና ልምዶቻቸውን ለማስፋፋት ወሳኝ መድረክ መሆኑ ተገለጸ
– የኢትዮጵያ ከተሞች ሳምንት ዝግጅት ከተሞች መልካም ተሞክሮዎቻቸውንና ልምዶቻቸውን ለማስፋፋት ወሳኝ መድረክ መሆኑን በአምስተኛው የከተሞች ሳምንት እየተሳተፉ ያሉ ከተሞች አስታወቁ፡፡የሃዋሳ፣ የአሶሳ፣ የባህርዳር፣ ሆሳህና፣ አዳማ፣ የሮቤ ከተማ ልዑካን ቡድን መሪዎች ለዋልታ ኢንፎርሜሽን ማዕከል እንደገለጹት የከተሞች ሳምንት መድረክ ከተሞች በኢንቨስትመንት፣ በጥቃቅንና አነስተኛ፣ በማህበራዊና ኢኮኖሚያዊ አገልግሎት ያላቸውን እሴቶች ለማስተዋወቅና ለማጎልበት ሰፊ እድል ይፈጥራል፡፡ከተሞች እርስ በእርስ የልምድ ልውውጥ እንዲያደርጉ መደርኩ የላቀ ድርሻ አለው ያሉት ተሳታፊዎች በተለይ በስራ እድል ፈጠራ ረገድ በርካታ ተሞክሮዎችን ማግኘት እንደቻሉ ተናግረዋል፡፡በርካታ ከተሞች በፈጣን የለውጥ ግስጋሴ ላይ እንደሚገኙ መገንዘብ መቻላቸውንና ለኑሮ ምቹና ተወዳዳሪ ከተሞች እየተፈጠሩ እንዳሉም መረዳታቸውን ገልፀዋል፡፡በባህር ዳር ከተማ ለአምስተኛ ጊዜ “ከተሞቻቻን የኢንተርፕራይዞች ልማት ማዕከላት በመሆኑ የመለስን ሌጋሲ ያስቀጥላሉ” በሚል መሪ ቃል እተካሄደ ባለው የኢትዮጰያ ከተሞች ሳምንት ላይ ከ190 በላይ ከተሞችና በከተሞቹ የሚንቀሳቀሱ መንግስታዊና የግል የኢኮኖሚና ማህበራዊ ተቋማት እተሳተፉ ይገኛሉ፡፡